FI Euroopan unionin virallinen lehti CE 78/76

(2004/C 78 E/0075)

KIRJALLINEN KYSYMYS E-2087/03

esittäjä(t): Marjo Matikainen-Kallström (PPE-DE) komissiolle

(24. kesäkuuta 2003)

Aihe: Suomalaisen insinööritutkinnon tunnustaminen eräissä Välimeren maissa

Suomalaisilla insinööreillä on ollut käytännön vaikeuksia harjoittaa ammattiaan useimmissa Välimeren maissa. Ongelmia on esiintynyt Portugalissa, Italiassa, Kreikassa sekä Kyproksella. Ammatin harjoittamisen vaikeudet johtuvat joko kyseisten maiden lainsäädännöstä tai käytännön menettelytavoista. Näillä järjestelyillä on suoraan tai välillisesti estetty sekä vaikeutettu suomalaisten insinöörien työskentelyä edellä mainituissa Välimeren maissa.

Ongelmat liittyvät siihen, että kyseisten maiden ammattijärjestöille on annettu oikeus päättää tutkintonimikkeen käyttämisestä. Ammattijärjestö puolestaan hyväksyy jäsenekseen ainoastaan oman maansa kansalaisia. Käytännössä suomalaista insinööritutkintoa ei siis haluta tunnustaa taikka insinööriammatin harjoittamisen katsotaan muista syistä kuuluvan vain oman maan kansalaisille tai kyseisessä maassa tutkinnon suorittaneille.

EY:n perussopimuksen 39 artikla takaa työntekijöiden vapaan liikkuvuuden ja kieltää kaiken kansalaisuuteen perustuvan jäsenvaltioiden työntekijöiden syrjinnän työsopimuksen tekemisessä, palkkauksessa sekä muissa työehdoissa. Mikäli toisen jäsenvaltion kansalaisten tutkintoja ei tunnusteta, tämä johtaa käytännössä syrjintään työmarkkinoilla.

Mitä komissio aikoo tehdä poistaakseen suomalaisiin insinööreihin kohdistuvan kansalaisuuteen perustuvan välillisen syrjinnän edellä mainituissa Välimeren maissa?

Frits Bolkesteinin komission puolesta antama vastaus

(4. elokuuta 2003)

Insinöörin ammattipätevyyden tunnustamisesta on säädetty direktiivillä 89/48/ETY (1). Direktiivin perusteella jäsenvaltio ei yleensä voi kieltää yhteisön kansalaista pääsemästä säänneltyyn ammattiin eikä harjoittamasta sitä, jos hänellä on alkuperä- tai lähtömaassa myönnetty tutkintotodistus kyseisen ammatin harjoittamista varten. Jos hakijan saama koulutus kuitenkin poikkeaa olennaisilta osin vastaanottavassa valtiossa vaadittavasta koulutuksesta, kyseinen valtio voi vaatia hakijaa joko osoittamaan alan ammattikokemuksensa tai täydentämään ammattipätevyyttään sopeuttavan työharjoittelun tai kelpoisuuskokeen muodossa.

Komissio on saanut useita valituksia, jotka koskevat direktiivin 89/48/ETY puutteellista täytäntöönpanoa Kreikassa ja erityisesti Kreikan teknisen ammattialajärjestön kieltäytymistä rekisteröimästä insinöörejä, jotka ovat saaneet ammattipätevyytensä toisessa jäsenvaltiossa ja voivat esittää toimivaltaiselta viranomaiselta direktiivin 89/48/ETY mukaisesti saamansa vastavuoroista tunnustamista koskevan päätöksen. Komissiolle osoitetuista valituksista ei ilmene, että kieltäytyminen perustuisi maahanmuuttajien kansalaisuuteen, vaan siihen, että heillä on toisessa jäsenvaltiossa saatu tutkintotodistus, jota Kreikan akateemiset tahot eivät ole tunnustaneet. Tällaiset komission tietoon tulleet tosiasiat ja eräät niihin liittyvät täytäntöönpanosäännösten virheellisyydet ovat johtaneet siihen, että komissio on käynnistäny rikkomisesta johtuvan menettelyn Kreikkaa vastaan ja päättänyt 17. joulukuuta 2002 saattaa asian yhteisön tuomioistuimen käsiteltäväksi.

Kyproksen osalta todettakoon, että direktiiviä 89/48/ETY on sovellettava siellä vasta liittymissopimuksen tultua voimaan.

Italian ja Portugalin osalta direktiivin 89/48/ETY täytäntöönpanosäännösten analyysistä ei ole paljastunut yhdenmukaisuusongelmia. Komission tiedossa ei myöskään ole, että kyseisten jäsenvaltioiden viranomaiset olisivat harjoittaneet mainitun direktiivin säännösten vastaista hallinnollista käytäntöä. Jos komissiolle osoitetaan valituksia direktiivin 89/48/ETY puutteellisesta täytäntöönpanosta näissä jäsenvaltioissa, valitukset tietenkin tutkitaan asianmukaisten jatkotoimien määrittelyä varten.

Mitä taas tulee tiettyjen ammattialajärjestöjen jäsenyyteen Kreikassa, Italiassa ja Portugalissa, jäseneksi hyväksymisen rajoittaminen koskemaan pelkästään oman maan kansalaisia olisi vastoin EY:n perustamissopimuksen 39, 43 ja 49 artikloissa määrättyä syrjimättömyyden periaatetta. Arvoisaa parlamentin jäsentä kehotetaan toimittamaan asiasta komissiolle tarkempia tietoja, jotta se voi tarvittaessa kääntyä kyseisten maiden viranomaisten puoleen.

(1) Neuvoston direktiivi 89/48/ETY, annettu 21 päivänä joulukuuta 1988, vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä, EYVL L 19, 24.1.1989.